CELEX: 62021TN0236
Language: ro
Date: 2021-05-03 00:00:00
Title: Cauza T-236/21: Acțiune introdusă la 3 mai 2021 – FZ și alții/Comisia

21.6.2021   
            
            
               RO
            
            
               Jurnalul Oficial al Uniunii Europene
            
            
               C 242/54
            
         
      Acțiune introdusă la 3 mai 2021 – FZ și alții/Comisia
      (Cauza T-236/21)
      (2021/C 242/76)
      Limba de procedură: franceza
      
         Părțile
      
      
         Reclamanți: FZ și alți 15 reclamanți (reprezentant: J. -N. Louis, avocat)
      
         Pârâtă: Comisia Europeană
      
         Concluziile
      
      Reclamanții solicită Tribunalului:
      
                  —
               
               
                  anularea deciziei Comisiei de întocmire a fișei de remunerație a reclamanților din luna iulie 2020 în măsura în care prin aceasta se aplică, pentru prima dată, noi coeficienți corectori aplicabili remunerației lor, cu efect retroactiv de la 1 octombrie 2019 și de la 1 ianuarie 2020;
               
            
                  —
               
               
                  obligarea pârâtei la plata cheltuielilor de judecată.
               
            
         Motivele și principalele argumente
      
      În susținerea acțiunii lor, reclamanții invocă încălcarea articolelor 64 și 65 din statut, a principiului egalității de tratament în ceea ce privește echivalența puterii de cumpărare, eroarea vădită de apreciere, precum și încălcarea principiului securității juridice și a obligației de solicitudine.
      Pentru a stabili coeficientul corector aplicabil remunerației reclamanților repartizați în afara Uniunii, Eurostat trebuie să colecteze date specifice locului lor de repartizare, în conformitate cu normele de aplicare a articolelor 64 și 65 din statut, stabilite în anexa XI la acesta. Activitatea de colectare a datelor luate în considerare pentru stabilirea coeficientului corector se efectuează în cadrul unui acord internațional de colaborare între Eurostat, OCDE și ONU.
      Coeficienții stabiliți pe baza acestor date au scăzut din ianuarie 2018 până în ianuarie 2019 de la 239,7 la 94,0, în timp ce, pentru aceeași perioadă, coeficienții aplicați remunerației personalului ONU au fost majorați pentru a ține seama de inflație.
      Francul congolez (CDF) a cunoscut, în anul 2017, o puternică devalorizare în raport cu dolarul (USD) și cu euro, însoțită de o inflație importantă care a condus la o creștere semnificativă a prețurilor în USD, conform analizelor FMI. În plus, datele statistice, atât ale Băncii Centrale a Congo, cât și ale ONU și FMI, stabilesc o evoluție paralelă a USD și a CDF față de euro.